आखिर सूट बनवा लेने के बारे में अंतिम निर्णय मेरी अनुपस्‍थिति में घर के चारों सदस्‍यों ने एक मत से कर लिया और मुझे इसकी सूचना सायंकाल भोजन के समय दे दी गयी । ये हिदायत भी दी गई कि सूट का कपड़ा, डिजाइन, दर्जी, वगैरह के बारे में भी अंतिम निर्णय यही समिति करेगी । मेरे विरोध के बावजूद मुझे घ्‍ोर-घार कर एक रोज बाजार ले जाया गया । बाजार में इतने प्रकार के सूट के कपड़े और कपड़ों के डिजाइन थे कि मेरा तो माथा चकरा गया । खजाने वालों के रास्‍ते से दड़ा और दड़ा से बड़ी कम्‍पनियों के शो रूमों तक हजारों सूट के कपड़े बिखरे पड़े थे और भाव बस मत पूछिये क्‍यों कि कई सूट के कपड़ों का भाव हजार रूपए मीटर से भी ज्‍यादा था और सबसे ज्‍यादा आश्‍चर्य की बात यह कि हर दुकान पर भीड़ । पता नहीं लोगों के पास इतना पैसा कहां से आता है । कई बार तो लगता है कि शायद पूरा शहर ही सूट बनवा रहा है, लोगों के पास सूट बनवाने के सिवाय और कुछ काम ही नहीं है, मगर नहीं, लोगो के पास सूट बनवाने के बाद सूट पहनने का काम भी तो है ।